26 Март 2019 | 10:27 | Агенция "Фокус"
София. Заместник-министърът на енергетиката Красимир Първанов подаде оставка. Той е депозирал молбата си за напускане на поста тази сутрин в Министерския съвет. Това съобщиха от пресцентъра на Министерството на енергетиката.
Агенция „Фокус“ припомня: В понеделник се появи информация, че през есента на 2018 г. Красимир Първанов се е сдобил с апартамент на преференциални цени от фирма „Артекс“. Оставки заради подобни сделки на 23 март подадоха министърът на правосъдието Цецка Цачева и зам.-министърът на младежта и спорта Ваня Колева.
Сагата за апартаментите на управляващи политически фигури започна с информация за имотна сделка между председателя на ПГ на ГЕРБ Цветан Цветанов фирма „Артекс“, осъществена на преференциални цени. КПКОНПИ се самосезира за покупката на имоти от Цветан Цветанов, Цецка Цачева, Вежди Рашидов и Ваня Колева. От Антикорупционния орган съобщиха, че ще се изследват всички данни и обстоятелства, публикувани в медиите, включително пазарните цени на визираните имоти, произхода на средствата за покупката им, както и търговия с влияние и конфликт на интереси при приемането на законодателни промени от страна на Народното събрание. Ще бъде проверена и дейността на фирмата продавач „Артекс инженеринг“ АД, както и нейното евентуално участие в обществени поръчки. Комисията ще проверява сделките на фирмата, ще изиска данни и за получените разрешения за строителство. КПКОНПИ ще провери дали има лица от политически партии, свързани с фирмата, както и дали са правени предизборни дарения.
Кой е Красимир Първанов?
От 1990-та до 2007-ма година Красимир Първанов заема различни длъжности в „Електроразпределение Столично“ АД – началник подстанция, диспечер-управление на електроразпределителната мрежа на град София, директор „Електроразпределение Запад“. В периода 2007-ма – 2010-та година е директор на дирекция „Обновяване, проучване и предоставяне на мрежи" в „ЧЕЗ Разпределение България“ АД. От 2010-та до 2012-та година е изпълнителен директор на „Националната електрическа компания“ ЕАД.